૧૯૭૬માં કટોકટીના સમયે અમારી ઝુંપડીઓને તોડી નાંખવામાં આવેલી, અને અમને ત્રિલોકપુરી ખસેડવામાં આવ્યાં. ત્યાં સરકારે પચીસ પચીસ ચોરસવારના પ્લોટ અમને ફાળવ્યા હતા અને બબે હજાર રૂપિયાની લોન પણ આપેલી. અમે સુખશાંતિથી રહેતા હતા. કુટુંબમાં સૌ માટે પૂરતું ખાવાનું હતું. મારા પતિ ડ્રાઈવરનું કામ કરતા હતા. ટ્રક અને સ્કૂટરરિક્ષા ચલાવતા હતાં. કોઈક વાર ટ્રક ચલાવતાં અને જ્યારે માલની હેરફેરમાં મંદી હોય ત્યારે ઘેર બેસી રહેવાને બદલે ઑટોરિક્ષા ચલાવતા. આ એમનો વ્યવસાય હતો.